
[bookmark: _Toc229730189]1. Uvod

Republika Hrvatska ima obvezu zbrinuti radioaktivni otpad i iskorištene radioaktivne izvore koji su nastali primjenom u medicini, industriji, znanosti, vojnoj i javnoj upotrebi na teritoriju Republike Hrvatske, a kao suvlasnik Nuklearne elektrane Krško (u daljnjem tekstu:  NE Krško) obvezna je zbrinuti i polovicu istrošenog nuklearnog goriva i radioaktivnog otpada nastalog radom i razgradnjom NE Krško. 
Kao država članica Europske unije, Republika Hrvatska ima konačnu odgovornost za gospodarenje istrošenim gorivom i radioaktivnim otpadom, u skladu s preuzetim obvezama iz članka 4. Direktive Vijeća 2011/70/Euratom od 19. srpnja 2011. godine o uspostavi okvira Zajednice za odgovorno i sigurno gospodarenje istrošenim gorivom i radioaktivnim otpadom (SL L199, 2.8.2011) (u daljnjem tekstu: Direktiva Vijeća 2011/70/Euratom).
Republika Hrvatska je odgovorna i za sanaciju lokacija na kojima se nalaze materijali koji sadrže prirodne radioaktivne tvari promijenjene tehnološkim procesima s koncentracijama aktivnosti koje prelaze granične vrijednosti za izuzimanje ili otpuštanje iz nadzora (u daljnjem tekstu: rezidui). 
Sukladno članku 58. stavku 2. Zakona o radiološkoj i nuklearnoj sigurnosti („Narodne novine“, br. 141/13, 39/15, 130/17, 118/18, 21/22 i 114/22), za nadzor provedbe Nacionalnog programa provedbe Strategije zbrinjavanja radioaktivnog otpada, iskorištenih izvora i istrošenog nuklearnog goriva (Program za razdoblje do 2025. godine s pogledom do 2060. godine) (u daljnjem tekstu: Nacionalni program) te njegovih izmjena i dopuna usvojenih Odlukom o donošenju Izmjena i dopuna Nacionalnog programa provedbe Strategije zbrinjavanja radioaktivnog otpada, iskorištenih izvora i istrošenog nuklearnog goriva („Narodne novine“, br. 156/22), odgovorno je Ministarstvo unutarnjih poslova. 
Ministarstvo unutarnjih poslova nadzire provedbu Nacionalnog programa u svim fazama zbrinjavanja radioaktivnog otpada, iskorištenih izvora i istrošenog nuklearnog goriva, od nastajanja do krajnjeg odlaganja i o provedbi izvješćuje Vladu Republike Hrvatske. 
Ovo je peto Izvješće o nadzoru provedbe Nacionalnog programa, a obuhvaća razdoblje od 1. siječnja do 31. prosinca 2025. godine. 

[bookmark: _Toc229730190]2. Svrha Izvješća

Ovo Izvješće sadrži pregled statusa provedbe aktivnosti koje su predviđene Nacionalnim programom u svrhu ostvarivanja ciljeva koji su postavljeni Strategijom zbrinjavanja radioaktivnog otpada, iskorištenih izvora i istrošenog nuklearnog goriva („Narodne novine“, br. 125/14) (u daljnjem tekstu: Strategija).
U razdoblju do 2025. godine provedba Nacionalnog programa usmjerena je na ostvarenje sljedećih krajnjih ciljeva:
· sanaciju lokacija s reziduima,
· uspostavu središnjeg skladišta za institucionalni radioaktivni otpad i iskorištene izvore te
· uspostavu dugoročnog skladišta za nisko i srednje radioaktivni otpad iz NE Krško. 

[bookmark: _Toc229730191]3. Pravni okvir za zbrinjavanje radioaktivnog otpada, iskorištenih izvora i istrošenog nuklearnog goriva

Temeljni akt Europske unije kojim se osigurava odgovorno i sigurno gospodarenje radioaktivnim otpadom i istrošenim gorivom je Direktiva Vijeća 2011/70/Euratom.
Pravni okvir za zbrinjavanje radioaktivnog otpada, iskorištenih izvora i istrošenog nuklearnog goriva u Republici Hrvatskoj obuhvaća sljedeće propise:
· Zakon o radiološkoj i nuklearnoj sigurnosti („Narodne novine“, br. 141/13, 39/15, 130/17, 118/18, 21/22 i 114/22), 
· Strategija zbrinjavanja radioaktivnog otpada, iskorištenih izvora i istrošenog nuklearnog goriva („Narodne novine“, br. 125/14),
· Pravilnik o zbrinjavanju radioaktivnog otpada i iskorištenih izvora („Narodne novine“, br. 88/22),
· Nacionalni program provedbe Strategije zbrinjavanja radioaktivnog otpada, iskorištenih izvora i istrošenog nuklearnog goriva (Program za razdoblje do 2025. godine s pogledom do 2060. godine) usvojen Odlukom Vlade Republike Hrvatske („Narodne novine“, br. 100/18),
· Izmjene i dopune Nacionalnog programa provedbe Strategije zbrinjavanja radioaktivnog otpada, iskorištenih izvora i iskorištenog nuklearnog goriva (Program za razdoblje do 2025. godine s pogledom do 2060. godine) koje su donesene Odlukom o donošenju Izmjena i dopuna Nacionalnog programa provedbe Strategije zbrinjavanja radioaktivnog otpada, iskorištenih izvora i istrošenog nuklearnog goriva („Narodne novine“, br. 156/22),
· Zakon o Fondu za financiranje razgradnje i zbrinjavanja radioaktivnog otpada i istrošenoga nuklearnog goriva Nuklearne elektrane Krško („Narodne novine”, br. 107/07 i 21/22),
· Uredba o iznosu, roku i načinu uplate sredstava za financiranje razgradnje i zbrinjavanja radioaktivnog otpada i istrošenoga nuklearnog goriva Nuklearne elektrane Krško („Narodne novine“, br. 156/22),
· Zakon o izgradnji Centra za zbrinjavanje radioaktivnog otpada („Narodne novine“, br. 156/25),
· Uredba o visini naknade i načinu financiranja jedinice lokalne i područne (regionalne) samouprave na čijem području se uspostavlja ili nalazi Centar za zbrinjavanje radioaktivnog otpada („Narodne novine“, br. 154/25),
· Ugovor između Vlade Republike Hrvatske i Vlade Republike Slovenije o uređenju statusnih i drugih pravnih odnosa vezanih uz ulaganje, iskorištavanje i razgradnju Nuklearne elektrane Krško („Narodne novine – Međunarodni ugovori“, br. 9/02) (u daljnjem tekstu: bilateralni Ugovor) i Zajednička izjava povodom potpisivanja istog, kojom su uređeni statusni i drugi pravni odnosi vezani uz ulaganje, iskorištavanje i razgradnju NE Krško, kao i zajednička odgovornost za gospodarenje radioaktivnim otpadom i istrošenim nuklearnim gorivom te odlaganje.
Prema članku 10. bilateralnog Ugovora, razgradnja NE Krško će se provoditi u skladu s Programom razgradnje, a odlaganje radioaktivnog otpada i istrošenog nuklearnog goriva u skladu s Programom odlaganja radioaktivnog otpada i istrošenog nuklearnog goriva (u daljnjem tekstu: Program odlaganja). Bilateralnim Ugovorom propisano je da Program razgradnje uključuje i zbrinjavanje cjelokupnog radioaktivnog i drugog otpada nastalog tijekom razgradnje NE Krško do odvoženja s lokacije NE Krško, dok Program odlaganja, između ostalog, uključuje prijedlog moguće podjele i preuzimanja radioaktivnog otpada i istrošenog nuklearnog goriva, kriterije prihvatljivosti za odlaganje te ocjenu potrebnih financijskih sredstava i rokova izvedbe.
[bookmark: _Hlk194986052]U skladu s člankom 18. bilateralnog Ugovora,  Program razgradnje NE Krško i Program odlaganja radioaktivnog otpada i istrošenog nuklearnog goriva nastalih radom NE Krško potvrđuje Međudržavno povjerenstvo za praćenje provođenja bilateralnog Ugovora (u daljnjem tekstu: Međudržavno povjerenstvo). Izaslanstvo Republike Hrvatske u Međudržavnom povjerenstvu je dužno ishoditi prethodnu suglasnost Hrvatskog sabora radi potvrđivanja navedenih Programa koji se, u skladu s bilateralnim Ugovorom, revidiraju svakih pet godina.  
Zbog zajedničke odgovornosti dviju država u odnosu na suvlasništvo nad NE Krško, njen rad i razgradnju, kao i zajedničke odgovornosti za zbrinjavanje radioaktivnog otpada i istrošenog nuklearnog goriva nastalog njenim radom, odredbe Direktive Vijeća 2011/70/Euratom uzimaju u obzir odredbe bilateralnog Ugovora između Vlade Republike Slovenije i Vlade Republike Hrvatske, a kojim su uređeni statusni i drugi pravni odnosi kako se ne bi sprječavala puna provedba bilateralnog Ugovora.

[bookmark: _Toc229730192]4. Odgovorna tijela za provedbu Nacionalnog programa

Odgovornosti pojedinih dionika za provedbu Nacionalnog programa propisane su člankom 51. Zakona o radiološkoj i nuklearnoj sigurnosti, i to kako slijedi:
Ministarstvo unutarnjih poslova je nadležno za regulatorni okvir za zbrinjavanje radioaktivnog otpada te inspekcijski nadzor nad provedbom propisa iz djelokruga zbrinjavanja radioaktivnog otpada na teritoriju Republike Hrvatske.  
Ministarstvo gospodarstva je nadležno za imenovanje izaslanstva Republike Hrvatske u Međudržavnom povjerenstvu sukladno bilateralnom Ugovoru. Ministar gospodarstva je supredsjedatelj Međudržavnog povjerenstva.
Fond za financiranje razgradnje i zbrinjavanja radioaktivnog otpada i istrošenoga nuklearnog goriva Nuklearne elektrane Krško (u daljnjem tekstu: Fond) zadužen je, između ostalog, za:
· prikupljanje, očuvanje i povećanje vrijednosti sredstava za financiranje izrade, revizije i provedbe Programa razgradnje NE Krško i odlaganja radioaktivnog otpada i istrošenog nuklearnog goriva 
· sukladno člancima 10. i 11. bilateralnog Ugovora, za koordinaciju pripreme i izrade Programa razgradnje i odlaganja radioaktivnog otpada i istrošenog nuklearnog goriva NE Krško  
· za uspostavu i upravljanje Centrom za zbrinjavanje radioaktivnog otpada (u daljnjem tekstu: Centar) kao ustrojstvenom jedinicom Fonda te
· sve poslove u vezi sa zbrinjavanjem radioaktivnog otpada u postrojenjima za predobradu, obradu, kondicioniranje, rukovanje, dugoročno skladištenje i odlaganje radioaktivnog otpada i iskorištenih izvora podrijetlom s teritorija Republike Hrvatske te radioaktivnog otpada koji nije nastao na teritoriju Republike Hrvatske, a čija obveza zbrinjavanja proizlazi iz Bilateralnog Ugovora.
Hrvatska elektroprivreda d.d. (u daljnjem tekstu: HEP d.d.), kao 50%-ni vlasnik NE Krško, obvezan je u Fond uplaćivati financijska sredstva namijenjena za razgradnju NE Krško i zbrinjavanje radioaktivnog otpada i istrošenog nuklearnog goriva iz NE Krško. HEP d.d. je također odgovoran i za održavanje i sustavni nadzor saniranog odlagališta pepela i šljake nastalih tijekom rada Termoelektrane Plomin (u daljnjem tekstu: TE Plomin).  
Za sanaciju lokacija na kojima se nalaze rezidui odgovorni su vlasnici postrojenja koji su ih proizveli ili vlasnici te koncesionari lokacija na kojima se ti rezidui nalaze.

[bookmark: _Toc229730193][bookmark: _Toc141145042]5. Radioaktivni otpad, iskorišteni radioaktivni izvori i istrošeno nuklearno gorivo za koje je odgovorna Republika Hrvatska 

[bookmark: _Toc229730194][bookmark: _Toc141144564][bookmark: _Toc141144809]5.1. Institucionalni radioaktivni otpad i iskorišteni izvori nastali u Republici Hrvatskoj

Institucionalni radioaktivni otpad i iskorišteni izvori koji su nastali na teritoriju Republike Hrvatske do 2013. godine, pohranjeni su u dva zatvorena skladišta u Zagrebu: na Institutu za medicinska istraživanja i medicinu rada (u daljnjem tekstu: IMI) te na Institutu Ruđer Bošković (u daljnjem tekstu: IRB).
Oba skladišta su zatvorena. Skladište na IMI-ju je zatvoreno 2006. godine, a skladište na IRB-u 2014. godine. Ukupni volumen institucionalnog radioaktivnog otpada koji se nalazi u navedenim skladištima je 11.5 m3.
Nakon zatvaranja skladišta na IRB-u, iskorišteni izvori koji su nastali uporabom radioaktivnih izvora u medicini, industriji, znanosti, vojnoj i javnoj primjeni, čuvaju se na lokaciji vlasnika ili posjednika do otvaranja Centra za zbrinjavanje radioaktivnog otpada. 
Sukladno odredbama Pravilnika o zbrinjavanju radiokativnog otpada i iskorištenih izvora („Narodne novine“, br. 88/22) za zatvorene radioaktivne izvore nabavljene nakon 2018. godine, a nakon prestanka uporabe, mora se osigurati njihov povrat proizvođaču ili dobavljaču. Ovom odredbom značajno se utjecalo na smanjenje količine iskorištenih izvora u Republici Hrvatskoj.
Očekivani volumen ukupnog inventara institucionalnog radioaktivnog otpada u Republici Hrvatskoj do 2060. godine je 100 m3.

[bookmark: _Toc229730195]5.2. Radioaktivni otpad i istrošeno nuklearno gorivo iz NE Krško

U skladu s Četvrtom revizijom Programa odlaganja radioaktivnog otpada i istrošenog nuklearnog goriva iz NE Krško, volumen nisko i srednje radioaktivnog otpada koji je nastao radom i održavanjem NE Krško do kraja 2023. godine, a kojeg treba zbrinuti Republika Hrvatska iznosi 1.219 m3, dok procijenjena količina za razdoblje od 2024. do kraja 2043. godine iznosi 299 m3.
Treba napomenuti da je u skladu s najnovijim podacima iz NE Krško, do kraja 2025. godine radom NE Krško do sada generirano ukupno 2.484 m3 (5.057,5 t) operativnog nisko i srednje radioaktivnog otpada, a Republika Hrvatska je odgovorna za zbrinjavanje polovice navedene količine.  
Republika Hrvatska je odgovorna i za zbrinjavanje radioaktivnog otpada koji će nastati tijekom razgradnje NE Krško, čiji procijenjeni volumen iznosi dodatnih 736 m3 nisko i srednje radioaktivnog otpada te 9 m3 visoko radioaktivnog otpada. Navedene količine predstavljaju polovicu ukupnih količina radioaktivnog otpada koji će nastati uslijed razgradnje NE Krško.
Inventar istrošenog nuklearnog goriva u NE Krško na kraju 2025. godine iznosio je 301,7 tona (744,5 istrošenih gorivnih elemenata), dok je procjena za razdoblje od 2026. od 2043. godine 161,3 tone (396,5 istrošenih gorivnih elemenata). Ukupna očekivana masa istrošenog nuklearnog goriva do 2043. godine je 463,3 tone. Navedena količina predstavlja polovicu ukupne količine inventara istrošenog nuklearnog goriva koji će se generirati u NE Krško, a za čije zbrinjavanje je odgovorna Republika Hrvatska. 
Tijekom 2023. godine s radom je započelo suho skladište istrošenog nuklearnog goriva na lokaciji NE Krško te je do kraja godine iz mokrog skladišta (bazena) u suho skladište premješteno 592 istrošena gorivna elementa, odnosno 239 tona istrošenog nuklearnog goriva (41,3% istrošenih gorivnih elemenata). Tijekom 2025. godine nije bilo premještanja gorivnih elemenata iz bazena u suho skladište. Prilikom remota NE Krško u listopadu 2025. godine zamijenjeno je 56 gorivnih elemenata u reaktoru i premještena u bazen za istrošeno nuklearno gorivo. U skladu s Četvrtom revizijom Programa razgradnje i Programa odlaganja radioaktivnog otpada i istrošenog nuklearnog goriva iz NE Krško, suho skladište će biti u pogonu 60 godina nakon prestanka rada NE Krško. 

[bookmark: _Toc179987199][bookmark: _Toc229730196]5.3. Lokacije s reziduima 

U Republici Hrvatskoj rezidui se nalaze na tri lokacije i sve tri lokacije su pod regulatornim nadzorom. To su lokacije:
· Termoelektrana Plomin (TE Plomin)
· Kaštel Sućurac (bivša tvornica Jugovinil) 
· Kutina, deponij fosfogipsa u Kutini (tvornica Petrokemija)  
U prva dva slučaja radi se o pepelu i šljaki koji su nastali izgaranjem ugljena s povišenim koncentracijama prirodnih radionuklida uranija i radija. Deponirani volumen pepela i šljake na lokaciji Plomin je oko 1.110.000 m3, a na području Kaštel Sućurca (bivša tvornica Jugovinil) je oko 280.000 m3. U slučaju lokacije u Kutini radi se o fosfogipsu koji je nastao preradom fosfatne rude u umjetno gnojivo 7.000.000 m3, pri čemu fosfogips također sadrži povišene koncentracije uranija i radija.

[bookmark: _Toc229730197]6. Status uspostave Centra za zbrinjavanje radioaktivnog otpada

Uspostava Centra za zbrinjavanje radioaktivnog otpada predviđena je na lokaciji Čerkezovac. Centar uključuje Središnje skladište institucionalnog radioaktivnog otpada i iskorištenih izvora i Dugoročno skladište nisko i srednje radioaktivnog otpada iz NE Krško. 
Iako je Nacionalnim programom početak preuzimanja nisko i srednje radioaktivnog otpada iz NE Krško bio previđen za razdoblje od 2023. do kraja 2025. godine, na 17. sjednici Međudržavnog povjerenstva u listopadu 2023. godine, postignut je zajednički dogovor kojim se početak preuzimanja odgađa do početka 2028. godine. U skladu s tim revidirani su i rokovi za uspostavu Centra za zbrinjavanje radioaktivnog otpada.
Fond je na istoj sjednici zadužen da što prije krene s uspostavom dugoročnog skladišta nisko i srednje radioaktivnog otpada iz NE Krško na lokaciji Čerkezovac, a slovenska Agencija za zbrinjavanje RAO s uspostavom odlagališta Vrbina. Također, NE Krško je zadužena da osigura dodatne skladišne kapacitete s ciljem premošćivanja razdoblja do 2028. godine.
S obzirom na to da će Središnje skladište institucionalnog radioaktivnog otpada te Dugoročno skladište nisko i srednje radioaktivnog otpada iz NE Krško biti unutar istog Centra za zbrinjavanje radioaktivnog otpada, sve aktivnosti za ishođenje potrebnih dozvola provode se zajednički za oba skladišta. 
Na temelju Četvrte revizije Programa odlaganja radioaktivnog otpada i istrošenog nuklearnog goriva iz NE Krško predviđeno je da se preuzimanje polovice nisko i srednje radioaktivnog otpada, koji je nastao do 2023. godine, odvija u razdoblju 2028. - 2030. godine te da na lokaciji NE Krško nije moguće raditi nikakvu dodatnu obradu niti kondicioniranje.
S obzirom na nemogućnost obrade i kondicioniranja nisko i srednje radioaktivnog otpada na lokaciji NE Krško, u proteklom razdoblju poduzeti su koraci prema definiranju alternativne strategije odvoza otpada iz NE Krško početkom 2028. godine. Kao jedina opcija koja omogućava ispunjavanje dogovorenih rokova za preuzimanje nisko i srednje radioaktivnog otpada, predviđa se privremeni izvoz otpada u postrojenje za obradu izvan Republike Hrvatske i Republike Slovenije, gdje će se provesti obrada i kondicioniranje. Transportna ruta bit će određena nakon odabira odgovarajućeg postrojenja za obradu, kondicioniranje i pakiranje nisko i srednje radioaktivnog otpada. Krajem 2025. Fond je raspisao međunarodni natječaj za uslugu prijevoza, obrade i kondicioniranja polovice nisko i srednje radioaktivnog otpada iz NE Krško.
Preuzimanje polovice otpada koji će nastati radom i održavanjem NE Krško od 2024. godine do kraja planiranog produljenog vijeka elektrane (2043. godina) te polovice otpada od razgradnje NE Krško, planirano je Četvrtom revizijom Programa odlaganja radioaktivnog otpada i istrošenog nuklearnog goriva tijekom razgradnje NE Krško. Planirano je da će se preuzimanje provesti u periodu 2050. - 2058. godine, dok će detaljni plan preuzimanja biti razrađen prije početka razgradnje. Operativni nisko i srednje radioaktivni otpad koji će nastati od 2024. godine će se nakon obrade i kondicioniranja dostaviti u odlagalište nisko i srednje radioaktivnog otpada koje treba biti izgrađeno 2050. godine.

[bookmark: _Toc229730198]6.1. Lokacijska dozvola za Centar

U 2025. godini Ministarstvo gospodarstva provelo je postupak javnog savjetovanja o Prijedlogu Zakona o Centru za zbrinjavanje radioaktivnog otpada te je, nakon provedbe savjetovanja i razmatranja zaprimljenih primjedbi i prijedloga, Vlada Republike Hrvatske usvojila Zakon i uputila ga Hrvatskome saboru na donošenje po hitnom postupku. Hrvatski sabor donio je Zakon o izgradnji Centra za zbrinjavanje radioaktivnog otpada („Narodne novine“, br. 156/25) kojim su definirani lokacijski uvjeti Centra i koji omogućuje pokretanje postupka procjene utjecaja na okoliš za Centar. 
Donošenje Zakona o izgradnji Centra za zbrinjavanje radioaktivnog otpada omogućuje završetak izrade cjelokupne Studije o utjecaju na okoliš za Centar, uključujući poglavlje koje se odnosi na prostorno-planske uvjete, a koja je predana stručnom nadzoru na pregled. U okviru pripreme za procjenu utjecaja na okoliš i prekogranične konzultacije zahvata Centra za zbrinjavanje radioaktivnog otpada, prijedlog Studije o utjecaju na okoliš za Centar je pregledan od strane stručnog nadzora. Postupak procjene utjecaja zahvata na okoliš može započeti po izdavanju Potvrde o usklađenosti zahvata s prostornim planovima za zahvat u prostoru od strane Ministarstva prostornoga uređenja, graditeljstva i državne imovine. Člankom 6. Zakona jasno je definirano da se akti za gradnju Centra mogu izdati nakon provedenog postupka procjene utjecaja na okoliš i ocjene zahvata prihvatljivim.
Tijekom 2025. godine napravljen je napredak u izradi potrebne dokumentacije za ishođenje lokacijske dozvole, pri čemu je revidiran idejni projekt Centra za zbrinjavanje radioaktivnog otpada. Također, od strane stručnjaka Međunarodne agencije za atomsku energiju (IAEA) provedena je recenzija dokumentacije te su na temelju dobivenih preporuka i pojašnjenja, izrađene završne verzije Procjene sigurnosti, Sigurnosne studije za lokacijsku dozvolu te pripadajuće Izvješće sigurnosne studije.
Zahtjev za lokacijsku dozvolu predat će se nakon ishođenja rješenja o prihvatljivosti zahvata za okoliš.

[bookmark: _Toc229730199]6.2. Građevinska dozvola za Centar

[bookmark: _Hlk188017466]Za potrebe ishođenja građevinske dozvole, tijekom 2025. godine nastavljene su aktivnosti na izradi glavnog projekta koji je u završnoj fazi (94% dovršenosti), a dovršiti će se i nadopuniti nakon definiranja skladišno odlagališnih armirano-betonskih spremnika za nisko i srednje radioaktivni otpad iz NE Krško i definiranja mjera zaštite okoliša i lokacijskih uvjeta po završetku procjene utjecaja zahvata na okoliš za Centar.
U skladu sa zahtjevima iz Pravilnika o zbrinjavanju radioaktivnog otpada i iskorištenih izvora („Narodne novine“, br. 88/22), za potrebe ishođenja građevinske dozvole, a na temelju novih i detaljnijih podataka za skladišta i inventar započelo je revidiranje Procjene sigurnosti, Sigurnosne studije i Izvješća Sigurnosne studije.
Radi osiguravanja pravodobne dostupnosti tehničkih podataka o armirano-betonskom spremniku, nužnih za izradu glavnog projekta i sigurnosnih analiza u postupku ishođenja građevinske dozvole, krajem 2025. godine izrađen je idejni projekt betonskog spremnika za kondicioniranje nisko i srednje radioaktivnog otpada iz NE Krško.
Nadalje, u izvještajnom razdoblju započeli su radovi na uklanjanju dijela objekata i planiranju plohe na kojoj će se graditi objekt skladišta ukoliko postupak procjene utjecaja zahvata na okoliš pokaže da je takav zahvat prihvatljiv za okoliš.

[bookmark: _Toc229730200]6.3. Istraživanja i razvoj 

[bookmark: _Toc187416593]U 2025. godini Fond je proveo aktivnosti projektiranja robusnog i učinkovitog višenamjenskog spremnika (RCC – engl. Reinforced Concrete Containers) za kondicioniranje, prijevoz, skladištenje i odlaganje nisko i srednje radiokativnog otpada koji nastaje u NE Krško. Definirale su se karakteristike spremnika, koje će se koristiti kao podloga za daljnji razvoj projektne dokumentacije, provedbu sigurnosnih analiza za ishođenje građevinske dozvole Centra za zbrinjavanje radioaktivnog otpada te za njihovu proizvodnju. Aktivnosti su provedene u dva međusobno povezana dijela, pri čemu je svaki ključan za uspješan razvoj spremnika. U prvom dijelu definirane su tehničke karakteristike spremnika, dok je u drugom dijelu provedena provjera i potvrđivanje svojstava spremnika primjenom naprednih numeričkih simulacija, čime se osigurava da spremnik može izdržati sve uvjete kojima će biti izložen tijekom svog životnog ciklusa. Sljedeća faza aktivnosti obuhvatit će proizvodnju prototipa spremnika, testiranje te pripremu dokumentacije za licenciranje, a kako bi se mogla započeti proizvodnja spremnika do početka preuzimanja nisko i srednje radioaktivnog otpada iz NE Krško.
U kolovozu 2025. godine dovršena je studija u kojoj su definirane smjernice za razvoj kriterija za odabir lokacije odlagališta radioaktivnog otpada, koja sadrži konkretne prijedloge kriterija, uključujući njihov opis i način vrednovanja. Nadalje, u srpnju 2025. godine započela je izrada Programa istraživanja i razvoja (R&D Program) za uspostavu odlagališta radioaktivnog otpada u Republici Hrvatskoj. Program će definirati prijedlog koncepta odlaganja radioaktivnog otpada, potrebne istraživačke radove i aktivnosti, opis procesa odabira lokacije, program uključivanja dionika, vremenski okvir i procjenu troškova uspostave odlagališta za zbrinjavanje nisko i srednje radioaktivnog otpada u Republici Hrvatskoj. Dovršetak prijedloga Programa se očekuje u 2026. godini. 
Konačni prijedlog Razvojno-istraživačkog programa za zajedničko odlaganje istrošenoga nuklearnog goriva i visokoradioaktivnog otpada u duboko geološko odlagalište u Republici Hrvatskoj ili Republici Sloveniji završen je u srpnju 2024. godine. Programom su predloženi kriteriji za odabir lokacije za duboko geološko odlagalište s indikatorima, primjenom u pojedinim fazama određivanja lokacije te procjenom vrijednosti (načinom vrednovanja). Predložena je metodologija, procesi, postupci i tehnologije odabira lokacije, s prijedlogom okvirnog plana uključivanja dionika, koji se mora razraditi za hrvatske i za slovenske potrebe. Također je predložen vremenski plan za predviđeni rad NE Krško do 2043. godine i dva alternativna scenarija (za dodatno produljenje rada NE Krško do 2063. godine te "ubrzani scenarij" u skladu sa zahtjevima slovenskog nacionalnog programa) te procjena troškova provedbe Programa za sva tri scenarija. Provedba Programa će započeti nakon usvajanja Četvrte revizije Programa odlaganja radioaktivnog otpada i istrošenog nuklearnog goriva NEK-a što se očekuje do kraja 2026. godine. 
[bookmark: _Hlk187402701]U lipnju 2025. godine završen je 18-mjesečni ugovor na temelju kojeg je Fond pokrenuo projekt pod nazivom „Mock-up eksperiment i analiza utjecaja spremnika ING-a“ u suradnji s Rudarsko-geološko-naftnim fakultetom Sveučilišta u Zagrebu. U rudniku Sv. Barbara u Rudama, nastavljena su i unaprijeđena istraživanja u podzemnom istraživačkom laboratoriju s ciljem simulacije odlagališta istrošenog nuklearnog goriva. U sklopu Projekta ugrađeni su suvremeni senzorski sustavi za dugoročno kontinuirano praćenje termičko-hidro-mehaničkih učinaka na stijensku masu i bentonitnu glinu kao materijal ispune, kao i novi sustav za kontinuirano mjerenje koncentracije radona u podzemnom objektu. Uz in situ ispitivanja, provedena su i opsežna laboratorijska istraživanja, pri čemu su dobiveni detaljni podaci o bentonitnoj glini, uključujući sastav minerala, ponašanje pri zagrijavanju te ključni geomehanički parametri. Provedena istraživanja predstavljaju početnu fazu razvoja Nacionalnog programa odlaganja istrošenog nuklearnog goriva, što je od ključne važnosti za pravodobno usklađivanje s dinamikom i standardima zemalja koje su u ovom području već značajno napredovale.  

[bookmark: _Toc229730201]6.4. Uspostava odlagališta radioaktivnog otpada

Pod pojmom odlagalište radioaktivnog otpada podrazumijeva se odlagalište za polovicu nisko i srednje radioaktivnog otpada iz NE Krško nastalog radom i razgradnjom elektrane i institucionalnog radioaktivnog otpada i iskorištenih izvora, koji će prethodno biti uskladišteni u Centru, a kako je propisano Strategijom i Nacionalnim programom.
U svrhu pripreme uvjeta za odlaganje radioaktivnog otpada u Republici Hrvatskoj, a u skladu s preporukama ARTEMIS misije iz 2023. godine, provode se aktivnosti u cilju definiranja smjernica za razvoj kriterija za odabir odlagališta radioaktivnog otpada. 
U tijeku je izrada Programa istraživanja i razvoja (R&D Program) za uspostavu odlagališta radioaktivnog otpada u Republici Hrvatskoj, koji će definirati prijedlog koncepta odlaganja radioaktivnog otpada, potrebne istraživačke radove i aktivnosti, proces odabira lokacije, program uključivanja dionika, vremenski okvir i procjenu troškova uspostave odlagališta za zbrinjavanje NSRAO-a u Republici Hrvatskoj. 
[bookmark: _GoBack]Odlagalište NSRAO treba biti izgrađeno do 2050. godine, što je u skladu s Četvrtom revizijom. Detaljni plan preuzimanja otpada iz skladišta u Centru te iz NE Krško bit će razrađen prije početka razgradnje NE Krško.
Pripremljen je konačni prijedlog Četvrte revizije Programa razgradnje NE Krško i Programa odlaganja radioaktivnog otpada i iskorištenoga nuklearnog goriva NE Krško koji je revidiran u skladu s 2. revizijom studije podjele i preuzimanja radioaktivnog otpada, zahtjevima NE Krško i preporukama Koordinacijskog odbora. Dokumenti Četvrte revizije uputit će se u postupak donošenja nakon predstavljanja na sjednici Međudržavnog povjerenstva u siječnju 2026. godine. U okviru Četvrte revizije pripremljen je Prvi prijedlog Programa istraživanja i razvoja za zajedničko odlaganje istrošenoga nuklearnog goriva i visoko radioaktivnog otpada u duboko geološko odlagalište u Republici Hrvatskoj ili Republici Sloveniji.
[bookmark: _Toc229730202]6.5. Financiranje zbrinjavanja radioaktivnog otpada

Na temelju članka 10. stavka 5. Zakona o Fondu za financiranje razgradnje i zbrinjavanja radioaktivnog otpada i istrošenoga nuklearnog goriva Nuklearne elektrane Krško (u daljnjem tekstu: Zakon o Fondu), Vlada Republike Hrvatske donijela je Uredbu o iznosu, roku i načinu uplate sredstava za financiranje razgradnje i zbrinjavanja radioaktivnog otpada i istrošenoga nuklearnog goriva Nuklearne elektrane Krško („Narodne novine“, br. 156/22), koja je stupila na snagu 1. siječnja 2023. godine. 
Sukladno navedenoj Uredbi, HEP d.d. dužan je godišnje uplaćivati u Fond 9.760.000,00 EUR-a godišnje, a koji se isplaćuju u četiri tromjesečne rate (svaka u iznosu od 2.440.000,00 EUR-a). 
Radi preplaćenog iznosa od 11.225.000,00 EUR-a, HEP d.d. je u 2025. godini uplatio 7.515.000,00 EUR-a.  
Neto vrijednost imovine Fonda na dan 31. prosinca 2025. godine (financijska i nefinancijska imovina) iznosila je 471.747.864,00 EUR-a, a ostvareni neto prinos Fonda u 2025. iznosio je 5,9%.
Sukladno izmjenama i dopunama Zakona o Fondu za financiranje razgradnje i zbrinjavanja radioaktivnog otpada i istrošenoga nuklearnog goriva Nuklearne elektrane Krško („Narodne novine“, br. 21/22) i Zakona o radiološkoj i nuklearnoj sigurnosti („Narodne novine“, br. 21/22), navedena sredstva će se koristiti za financiranje aktivnosti zbrinjavanja radioaktivnog otpada i istrošenog nuklearnog goriva nastalog radom NE Krško te izgradnju Centra za zbrinjavanje radioaktivnog otpada.  
Za zbrinjavanje institucionalnog radioaktivnog otpada i iskorištenih izvora koji se skladište na IMI-ju i IRB-u, kao i za razgradnju i/ili sanaciju skladišta na tim institutima, trebaju biti osigurana sredstva u državnom proračunu Republike Hrvatske. Sredstva će se osigurati kroz proračun Ministarstva gospodarstva, a na zahtjev Fonda, uz definiranje konkretnih aktivnosti za koje se traži financiranje iz proračuna.  U 2025. godini nisu korištena proračunska sredstava.

[bookmark: _Toc229730203]7. Sanacija lokacija onečišćenih reziduima 

U Republici Hrvatskoj na tri lokacije se nalaze rezidui, materijali koji sadrže prirodne radioaktivne tvari promijenjene tehnološkim procesima, s koncentracijama aktivnosti koje prelaze granične vrijednosti za izuzimanje ili otpuštanje iz nadzora.

[bookmark: _Toc229730204]7.1. Termoelektrana Plomin (TE Plomin)

Lokacija Plomin u potpunosti je sanirana 2002. godine. Nakon sanacije postavljen je sustav nadzora kojim je obuhvaćeno praćenje utjecaja odlagališta na okoliš i praćenje stanja na samom odlagalištu. HEP d.d. kao vlasnik odlagališta pepela i šljake TE Plomin odgovoran je za održavanje i sustavni nadzor odlagališta. 
Na saniranom odlagalištu tijekom 2025. godine proveden je godišnji monitoring sadržaja radionuklida u podzemnim vodama (ispod odlagališta) te mjerenje brzine doze zračenja na površini odlagališta, na temelju kojeg će biti izrađen Godišnji izvještaj o rezultatima kontrole utjecaja odlagališta pepela TE Plomin na okoliš za 2025. godinu. Od početka rada TE Plomin 2 koristi se uvozni ugljen niske koncentracije prirodnih radionuklida. Tijekom 2025. godine, TE Plomin imala je isporuku ukupno pet pošiljki ugljena za potrebe proizvodnje električne energije. Rezultati analize uzoraka isporučenog ugljena pokazali su da će njegovim sagorijevanjem nastati pepeo čiji je sadržaj prirodnih radionuklida ispod graničnih vrijednosti koncentracija aktivnosti ispod kojih se pojedini radionuklidi izuzimaju iz nadzora, odnosno da se može koristiti kao dodatak u proizvodnji građevinskih materijala.
Nastavno na prethodni zahtjev Ministarstva zaštite okoliša i zelene tranzicije iz 2024. godine, o davanju mišljenja o potrebi provedbe postupka procjene utjecaja na okoliš za izgradnju sunčane elektrane i postrojenja za proizvodnju zelenog vodika na lokaciji TE Plomin, Ministarstvo unutarnjih poslova je u 2025. godini dostavilo mišljenje kako je postupak procjene utjecaja na okoliš potrebno provesti.
Mišljenje je dano na temelju uvida u dopunjeni Elaborat zaštite okoliša za predmetni zahvat. U elaboratu je utvrđeno da se na saniranom odlagalištu ugljenog pepela i šljake planiraju istražni raskopi na više mjesta radi provjere debljine i karakteristika završnog sloja gline odlagališta.
Slijedom navedenog, tražila se provedba odgovarajuće analize rizika kojom bi se ustanovila nužnost istražnih raskopa. Ako se utvrdi da su raskopi neophodni, potrebno je razmotriti opcije izvođenja tako da se minimalizira degradacija postojećeg zaštitnog pokrova saniranog odlagališta ugljenog pepela i šljake.
Sanacijom odlagališta pepela i šljake TE Plomin zadovoljene su smjernice Strategije koje zahtijevaju da se sanacija provodi na samoj lokaciji, da je program sanacije usklađen s prostornim i urbanističkim planovima uređenja lokalne zajednice, da je uzeta u obzir mogućnost oporabe materijala te da se provodi kontinuirani radiološki nadzor.  

[bookmark: _Toc229730205]7.2. Kaštel Sućurac (bivša tvornica Jugovinil)

U Kaštelima, na području bivše tvornice Jugovinil, nalazi se uređeno odlagalište pepela i šljake te nesanirano područje površine oko 8,5 ha, a koje je onečišćena pepelom i šljakom s povišenim sadržajem uranija i radija. Navedeni pepeo i šljaka nastali su kao produkt izgaranja ugljena u tvorničkoj termoelektrani od 1947. godine do kraja rada energane 1998. godine. Jednim dijelom pepeo i šljaka s povišenim sadržajem uranija su svojevremeno dopremljeni i iz drugih termoelektrana bivše države. Prva sanacija napravljena je 1973. godine kada je oko 38.000 m3 pepela i šljake s povišenim koncentracijama uranija i radija odloženo uz tvornički kompleks, u uređeno odlagalište, na način da odloženi pepeo i šljaka ne predstavljaju radiološki rizik za ljude i okoliš, pod uvjetom da se integritet uređenog odlagališta ne narušava.  Budući da je nakon sanacije 1973. tvornica nastavila s korištenjem ugljena s povišenim sadržajem prirodnih radionuklida, do prestanka rada tvorničke energane odloženo je dodatnih 180.000 m3 pepela i šljake s povišenim sadržajem uranija i radija na području tvorničke taložnice te oko 100.000 m3 na nekoliko drugih onečišćenih zona unutar tvorničkog kruga. 
Dana 30. listopada 2024. godine Ministarstvo zaštite okoliša i zelene tranzicije donijelo je Odluku o sanaciji pepela i šljake u Kaštelanskom zaljevu. Odlukom je propisano da sve aktivnosti vezane uz sanaciju provodi Fond za zaštitu okoliša i energetsku učinkovitost u ime Republike Hrvatske koji je u 2025. godini raspisao javnu nabavu na temelju kojeg je donesena odluka o nabavi istražnih radova i prateće dokumentacije za projekt sanacije odlagališta šljake u Kaštelanskom zaljevu, provedba kojih je planirana za siječanj 2026. godine. Fond za zaštitu okoliša i energetsku učinkovitost je u aktivnostima pripreme za sanaciju uključio i Ministarstvo unutarnjih poslova radi stručne podrške, kao regulatorno tijelo nadležno za odobravanje plana sanacije. Ministarstvo unutarnjih poslova zatražilo je stručnu pomoć Međunarodne agencije za atomsku energiju (IAEA) kako bi se izvršila mjerenja na lokaciji i osigurali dodatni rezultati neovisnih stručnjaka, a koja su planirana za siječanj 2026. godine, kao dodatna podloga za donošenje odluke o provedbi rješenja sanacije. Marine Kaštela d.o.o. su osigurale ispitivanje brzine ambijentalnog doznog ekvivalenta na području k.o. Kaštel Gomilica i k.o. Kaštel Sućurac (bivša tvornica Jugovinil).

[bookmark: _Toc229730206]7.3. Odlagalište fosfogipsa u Kutini

Na lokaciji u Kutini nalazi se odlagalište fosfogipsa s povišenim sadržajem uranija i radija, a koji je nastao preradom fosfatne rude u tvornici Petrokemija d.d. radi proizvodnje mineralnog gnojiva. 
Odlagalište je površine 1,6 km2 te ukupnog volumena oko 7x106 m3. Na odlagalištu se trenutno nalazi više od 8,5x109 kg fosfogipsa i oko 2x106 m3 vode. Trenutačni vlasnik odlagališta je tvrtka DE-FOS d.o.o. koja je ujedno i pravna osoba odgovorna za njegovo održavanje i nadzor. Od 2009. godine prestalo se s proizvodnjom i odlaganjem dodatnih količina fosfogipsa, a godišnje se provode redovne aktivnosti održavanja odlagališta, sukladno rješenju Ministarstva zaštite okoliša i zelene tranzicije. 
Sukladno Nacionalnom programu, za odlagalište fosfogipsa potrebno je dovršiti Idejno rješenje zatvaranja lokacije i procjenu utjecaja na okoliš zahvata sanacije. Kroz procjenu utjecaja na okoliš koja treba sadržati i procjenu rizika odlučit će se o mogućem izuzimanju od nadzora te će se razmotriti mogućnosti ponovne uporabe materijala. 
Od 2021. godine u tijeku je i dalje provedba projekta „Pilot-projekt zatvaranja probnog polja rekultivirajućim materijalom i ozelenjavanjem“. 
U 2025. godini nije zaprimljen upit ili službeni dopis od strane tvrtke DE-FOS d.o.o. koji se odnosi na ispitivanja potencijalne primjene fosfogipsa kao primarne ili sekundarne sirovine u proizvodnim procesima.

[bookmark: _Toc229730207] 8. Ostale značajnije aktivnosti vezane uz zbrinjavanje radioaktivnog otpada  

[bookmark: _Toc229730208]8.1. Promjene pravnog okvira 

U okviru jačanja zakonodavnog okvira iz područja zbrinjavanja radioaktivnog otpada u razdoblju od 1. siječnja do 31. prosinca 2025. godine usvojen je Zakon o izgradnji Centra za zbrinjavanje radioaktivnog otpada („Narodne novine“, br. 156/25). Donošenjem Zakona utvrđuje se rješavanje imovinskopravnih odnosa i nadležnost za vođenje postupaka za zahvat Centra za zbrinjavanje radioaktivnog otpada u svrhu izgradnje središnjeg skladišta za radioaktivni otpad i iskorištene izvore s teritorija Republike Hrvatske i dugoročnog skladišta za nisko i srednje radioaktivni otpad iz NE Krško kao interesa Republike Hrvatske.
Krajem 2025. godine Vlada Republike Hrvatske je donijela Uredbu o visini naknade i načinu financiranja jedinice lokalne i područne (regionalne) samouprave na čijem području se uspostavlja ili nalazi Centar za zbrinjavanje radioaktivnog otpada („Narodne novine“, broj 154/25). Uredbom je propisana osnovna naknada koja će se isplaćivati lokalnoj zajednici od početka 2026. godine, te dodatna naknada koja će se isplaćivati u 2026. i 2027. godini.
Na temelju članka 52. Zakona o sustavu državne uprave („Narodne novine“, br. 66/19 i 155/23) i članka 23. Uredbe o općim pravilima za unutarnje ustrojstvo tijela državne uprave („Narodne novine“, br. 70/19), ministar gospodarstva donio je Odluku o osnivanju Radne skupine za nuklearnu energiju koja je stupila na snagu 18. veljače 2025. godine. Zadaća Radne skupine je sudjelovanje u izradi i analizi energetskih scenarija razvoja koji uključuju i nuklearnu opciju, te izrada studija i analiza potencijalnih lokacija za razvoj nuklearnih kapaciteta (klasične nuklearne elektrane ili mali modularni reaktori tzv. SMR), odnosno izrada nacrta akata strateškog planiranja u svrhu izrade zakonodavnog okvira za nuklearnu energiju i stvaranje preduvjeta za osnivanje Zavoda ili Agencije za nuklearnu energiju kao neovisnog regulatornog tijela. Radnu skupinu čine predstavnici Ministarstva gospodarstva - Uprave za energetiku, nezavisni stručnjaci iz područja energetike (javne agencije, fakulteti i privatne tvrtke).
U prosincu 2025. godine Ministarstvo gospodarstva izradilo je Nacrt prijedloga Zakona o primjeni nuklearne energije u civilne svrhe kao ključan korak Republike Hrvatske prema uvođenju nuklearnih kapaciteta. 
[bookmark: _Toc139467740][bookmark: _Toc139467739]Vezano uz prijenos Direktive 2011/70/Euratom u hrvatsko nacionalno zakonodavstvo, od strane Europske komisije pokrenut je postupak povrede prava 2020/2267. Republici Hrvatskoj upućeno je Obrazloženo mišljenje Europske komisije od 19. svibnja 2022. godine radi neusklađenosti sa člankom 6. stavkom 3. te člankom 12. stavkom 1. točkama b), d), f) i g) navedene Direktive. U srpnju 2025. godine održan je sastanak s Europskom komisijom radi obrazlaganja usklađenosti nacionalnih programa kojima se definiraju značajne ključne točke i jasni vremenski okviri za glavne ciljeve i istraživačke, razvojne i demonstracijske djelatnosti potrebne za provedbu rješenja za gospodarenje istrošenim gorivom i radioaktivnim otpadom. Na sastanku je izneseno da su u izradi nacrti Strategije i Nacionalnog programa koji će se koristiti kao podloga za izradu Prijedloga Strategije zbrinjavanja radioaktivnog otpada, iskorištenih izvora i istrošenog nuklearnog goriva do 2036. godine s pogledom do 2060. i Prijedloga Nacionalnog programa provedbe Strategije te je zaključeno da se po završetku izrade dostave Europskoj komisiji.  

[bookmark: _Toc229730209]8.2. Međudržavno povjerenstvo za praćenje provođenja bilateralnog Ugovora

Tijekom 2025. godine nije održana sjednica Međudržavnog povjerenstva za praćenje provedbe Međudržavnog ugovora. Prema slovenskoj strani upućena je inicijativa za dogovaranje sastanka,  koji će se održati u siječnju 2026. godine.
Konačni prijedlog Četvrte revizije Programa razgradnje NE Krško i Programa zbrinjavanja radioaktivnog otpada i istrošenog nuklearnog goriva završen je u prosincu 2025. godine i bit će predstavljen na sljedećoj sjednici Međudržavnog povjerenstva, nakon čega će biti upućen u postupak potvrđivanja i usvajanja Republike Hrvatske i Republike Slovenije.

[bookmark: _Toc229730210]8.3. Revizija Programa razgradnje NE Krško i Programa odlaganja radioaktivnog otpada i istrošenog nuklearnog goriva

Prema članku 10. bilateralnog Ugovora, razgradnja NE Krško će se provoditi u skladu s Programom razgradnje NE Krško, a odlaganje radioaktivnog otpada i istrošenog nuklearnog goriva u skladu s Programom odlaganja radioaktivnog otpada i istrošenog nuklearnog goriva.  
Bilateralnim Ugovorom je propisano da Program razgradnje uključuje i zbrinjavanje cjelokupnog radioaktivnog i drugog otpada nastalog tijekom razgradnje NE Krško do odvoženja s lokacije NE Krško, dok Program odlaganja, između ostalog, uključuje prijedlog moguće podjele i preuzimanja radioaktivnog otpada i istrošenog nuklearnog goriva, kriterije prihvatljivosti za odlaganje te ocjenu potrebnih financijskih sredstava i rokova izvedbe, kao i obvezu njihove redovite revizije.
Treća revizija Programa razgradnje NE Krško i Programa odlaganja radioaktivnog otpada i istrošenog nuklearnog goriva NE Krško napravljena je 2020. godine.  Prijedlog dokumenta Četvrte revizije izrađen je 2024. godine dok je konačni prijedlog Četvrte revizije Programa razgradnje NE Krško i Programa odlaganja radioaktivnog otpada i istrošenog nuklearnog goriva NE Krško završen u prosincu 2025. godine. Konačni prijedlog Četvrte revizije Programa razgradnje NE Krško i Programa odlaganja radioaktivnog otpada i istrošenog nuklearnog goriva NE Krško bit će predstavljen u siječnju 2026. godine na 18. sjednici Međudržavnog povjerenstva za praćenje provedbe Međudržavnog ugovora, nakon čega će biti upućeni u postupak potvrđivanja i usvajanja u Republici Hrvatskoj i Republici Sloveniji. 

[bookmark: _Toc139467742][bookmark: _Toc229730211]8.4. Jačanje svijesti i uključivanje javnosti

U 2025. godini Fond je proveo niz aktivnosti s lokalnom zajednicom s ciljem poticanja socijalno-gospodarskih aspekata razvoja lokalne zajednice. Dodijeljene su donacije u iznosu od 199.000,00 EUR-a, od čega je realizirano 196.777,04 EUR-a na području Općine Dvor za projekte s područja humanitarnog rada, umjetnosti, kulture, odgoja i obrazovanja, sporta, očuvanja i razvoja ruralnog područja i agroturizma, poticanja plasmana poljoprivrednih proizvoda i pomoći obiteljskim poljoprivrednim gospodarstvima. Financirani su i sufinancirani različiti zdravstveni i preventivni zdravstveni programi na području Općine Dvor. Provedeno je niz poljoprivrednih aktivnosti (radionica o rezidbi voćaka, gljivama, ocjenjivanje kvalitete meda i kobasica i sl.), uključujući i uspostavu nasada kestena u Općini Dvor u suradnji sa Šumarijom Dvor.
Redovito su izrađivani video i audio sadržaji, animacije i vizualizacije u svrhu informiranja javnosti i medija, koji su plasirani u javnost putem internetskih stranica, društvenih mreža i medija te se su izrađivani i distribuirani mjesečni bilteni (Newsleetter). Izrađena je nova internetska stranica Centra koja pruža sve informacije o projektu njegove uspostave www.czrao.hr. 
Organizirani su posjeti Info centru učenika viših razreda šest osnovnih škola Sisačko-moslavačke županije te je kroz ovu aktivnost Info centar posjetilo 150 učenika i učitelja u pratnji.
Nadalje, u Info centru u Zagrebu i Dvoru redovito su se održavale različite informativne aktivnosti, te je Info centar u Dvoru, od njegova otvorenja, posjetio ukupno 2.221 posjetitelja, od čega 1.246 posjetitelja u 2025. godini.
Tijekom godine organizirana su dva studijska putovanja za lokalnu zajednicu institucijama za zbrinjavanje radioaktivnog otpada (El Cabril, Španjolska i Seibersdorf, Austrija) s ciljem informiranja javnosti i razmjene iskustava s lokalnim zajednicama posjećenih institucija.
Provedeno je ispitivanje javnog mijenja na području Općine Dvor o uspostavi Centra za zbrinjavanje radioaktivnog otpada te informiranosti lokalnog stanovništva o projektu.

[bookmark: _Toc229730212]8.5. Ispunjavanje mjera zaštite okoliša

Strateškom procjenom utjecaja na okoliš za Nacionalni program propisano je 27 mjera zaštite okoliša, čiju uspostavu i provedbu provode različiti dionici, uključujući tijela državne uprave, lokalnu i regionalnu samoupravu, Fond-a i druge relevantne subjekte.
Za razdoblje do 2025. godine propisano je 22 mjera zaštite okoliša, od kojih se 17 mjera odnosi na općenite aktivnosti, socijalno-gospodarske aspekte te uspostavu Centra. Od tih mjera, 12 je ispunjeno, dvije su u tijeku, jedna se kontinuirano provodi, dok je provedba dviju mjera planirana nakon ispunjavanja odgovarajućih preduvjeta (uspostave Centra).
Pet mjera zaštite okoliša za lokacije onečišćene reziduama provode se kontinuirano, u skladu sa statusom trenutnih lokacija, planovima sanacije te mogućnostima ponovne uporabe rezidua ili stavljanja lokacija u konačnu namjenu.
Dvije mjere praćenja stanja okoliša (mjerenje brzine ambijentalnog doznog ekvivalenta na lokaciji Čerkezovac – SPUNN postaja i monitoring lokacija s reziduima) uspostavljene su i provode se kontinuirano, u opsegu koji je u skladu s trenutačnim stanjem lokacija te planiranim aktivnostima.

[bookmark: _Toc229730213]9. Zaključak  

U Izvješću je dan pregled aktivnosti iz Nacionalnog programa provedbe Strategije zbrinjavanja radioaktivnog otpada, iskorištenih izvora i istrošenog nuklearnog goriva (Program za razdoblje do 2025. godine s pogledom do 2060. godine)  provedenih u razdoblju od 1. siječnja do 31. prosinca 2025. godine.
Tijekom 2025. godine postignut je značajan napredak u uspostavi Centra za zbrinjavanje radioaktivnog otpada. 
U prosincu 2025. godine donesen je Zakon o izgradnji Centra za zbrinjavanje radioaktivnog otpada što omogućava nastavak aktivnosti koje prethode ishođenju dozvola za uspostavu Centra za zbrinjavanje radioaktivnog otpada. 
Izrađena je i dovršena Studija o utjecaju na okoliš za Centar, koja je predana na pregled stručnom nadzoru. Dovršena je sva dokumentacija potrebna za ishođenje lokacijske dozvole. Finaliziran je idejni projekt Centra te su dovršene sve sigurnosne analize za lokacijsku dozvolu koje su pregledane i od nezavisnih stručnjaka Međunarodne agencije za atomsku energiju (IAEA).
Za potrebe ishođenja građevinske dozvole u tijeku je izrada glavnog projekta koji se nalazi u visokoj fazi dovršenosti (94%).
Započelo je revidiranje sigurnosne dokumentacije za građevinsku dozvolu na temelju novih i detaljnijih podataka za skladišta i inventar radioaktivnog otpada koji dolazi u Centar kao i dizajna armirano betonskih kontejnera.
Završen je projekt pod nazivom „Mock-up eksperiment i analiza utjecaja spremnika ING-a“ u suradnji s Rudarsko-geološko-naftnim fakultetom Sveučilišta u Zagrebu.
Potkraj 2025. godine izrađen je idejni projekt betonskog spremnika za kondicioniranje nisko i srednje radioaktivnog otpada iz NE Krško.
"Započeli su radovi uklanjanja dijela objekata i planiranje plohe na kojoj će se graditi objekti skladišta Centra za zbrinjavanje radioaktivnog otpada, ukoliko postupak procjene utjecaja na okoliš potvrdi da je zahvat prihvatljiv za okoliš.
Potkraj 2025. godine Vlada Republike Hrvatske je donijela Uredbu o visini naknade i načinu financiranja jedinice lokalne i područne (regionalne) samouprave na čijem području se uspostavlja ili nalazi Centar za zbrinjavanje radioaktivnog otpada. 
Tijekom 2025. Fond je provodio brojne informativne aktivnosti te aktivnosti s ciljem poticanja socijalno-gospodarskih aspekata razvoja lokalne zajednice. 
U prosincu 2025. godine Vlada Republike Hrvatske donijela je Odluku o pokretanju postupka izrade Strategije zbrinjavanja radioaktivnog otpada, iskorištenih izvora i istrošenog nuklearnog goriva do 2036., s pogledom do 2060. godine.
Tijekom 2025. godine pripremljene su podloge za nove strateške dokumente: Strategije zbrinjavanja radioaktivnog otpada, iskorištenih izvora i istrošenog nuklearnog goriva za razdoblje do 2036. s pogledom do 2060. godine i Nacionalnog programa provedbe Strategije za zbrinjavanja radioaktivnog otpada, iskorištenih izvora i istrošenog nuklearnog goriva za razdoblje do 2036. s pogledom do 2060. godine 
U srpnju 2025. godine započela je izrada Programa istraživanja i razvoja (R&D Program) za uspostavu odlagališta radioaktivnog otpada u Republici Hrvatskoj.
U prosincu 2025. godine pripremljen je konačni prijedlog Četvrte revizije Programa razgradnje NE Krško i Programa odlaganja radioaktivnog otpada i iskorištenog nuklearnog goriva NE Krško.
U okviru Četvrte revizije pripremljen je prvi prijedlog Programa istraživanja i razvoja za zajedničko odlaganje istrošenoga nuklearnog goriva i visoko radioaktivnog otpada u duboko geološko odlagalište u Republici Hrvatskoj ili Republici Sloveniji.
Na lokaciji TE Plomin redovito se provodio radiološki monitoring parametara radioaktivnosti, kako ulaznog ugljena, tako i praćenja stanja radioaktivnosti na području saniranog odlagališta pepela i šljake s povišenim koncentracijama aktivnosti uranija i radija. 
Na lokaciji odlagališta fosfogipsa u Kutini i dalje se provodi „Pilot projekt zatvaranja probnog polja rekultivirajućim materijalom i ozelenjavanjem“.
Fond za zaštitu okoliša i energetsku učinkovitost proveo je postupak javne nabave na temelju kojeg je donesena odluka o nabavi istražnih radova i prateće dokumentacije za projekt sanacije odlagališta šljake u Kaštelanskom zaljevu, provedba kojih je planirana za siječanj 2026. godine.  
Vezano uz financiranje razgradnje i zbrinjavanja radioaktivnog otpada i istrošenog nuklearnog goriva iz NE Krško, HEP d.d. je u potpunosti ispunio uplate propisanih financijskih sredstava u Fond, u skladu sa zakonskim obvezama i rokovima. 
U cilju rješavanja svih izazova upravljanja radioaktivnim otpadom i dostizanja adekvatnih rješenja, potrebna je i nadalje kontinuirana posvećenost rješavanju te uključivanje i koordinirani rad svih relevantnih dionika u Hrvatskoj.

